Programet e përgjimit në SHBA
Senati amerikan përballet me një afat kohor për përgjimet në vend
Këtë javë mund të vendoset e ardhmja e programeve të përgjimeve në SHBA, ndërkohë që Kongresi po punon për riautorizimin e përpjekjeve kundër terrorizmit dhe po reformon një program të debatuar për mbledhjen e të dhënave. Këtu përfshihen edhe aktivitetet e Agjensisë Kombëtare të Sigurisë, të cilat u ekspozuan nga ish-kontraktori Edward Snowden, i cili shkaktoi një stuhi politike në SHBA dhe në botë. Një gjykatë federale e apelit vendosi rishtazi se këto aktivitete janë të paligjshme. Dhoma e Përfaqësuesve vendosi t’i japë fund mbledhjes masive nga Agjensia Kombëtare e Sigurisë (NSA) të të dhënave telefonike të amerikanëve. Projekt-ligji për Lirinë e Amerikanëve tashmë pritet të shqyrtohet nga Senati, ku kreu i maxhorancës Mitch McConnell po mbron programin e NSA-së, si program thelbësor në luftën kundër terrorizmit. I filluar në mënyrë sekrete pas sulmeve të 11 shtatorit 2001, programi i mbledhjes masive të të dhënave nga NSA është i tepruar, thotë demokrati Patrick Leahy. Sipas Ligjit për Lirinë e Amerikanëve, të dhënat do të ruhen nga kompanitë e telekomunikacionit dhe jo nga qeveria. Sipas Senatorit McConnell shqetësimet për privatësinë janë të ekzagjeruara. Nëse programi ja ka dalë mbanë të shkatërrojë ndonjë plan terrorist, mbetet çështje debati të nxehtë në ditët në vijim në Senat. Kjo çështje ka krijuar ndasi ndërmjet demokratëve dhe republikanëve, dhe ka ekspozuar një boshllëk në përkufizimin se ku mbaron siguria kombëtare dhe ku fillojnë të drejtat civile. thotë Senatori republikan Steve Daines. Senatit i duhet të veprojë në vetëm pak ditë. Ligji Patriotik autorizon mbledhjen e të dhënave masive deri më datën 1 qershor, ndërkohë që Senati do të mbyllet për pushim gjatë javës së fundit të këtij muaji.